Iisraeli peaminister Naftali Bennett ütles pühapäeval, et omikrontüve põhjustatud koroonanakkuste tõusu tõttu antakse üle 60-aastastele inimestele ja tervishoiutöötajatele neljas Covid-19 vaktsiinidoos.
«Omikroni laine on kohal ja me peame end kaitsma,» sõnas Bennett pressikonverentsil.
Ta lisas, et tervishoiuministeerium kiitis heaks neljanda tõhustusdoosi, mida saavad üle 60-aastased inimesed ja tervishoiutöötajad, kirjutab Medical Xpress.
Iisrael andis neljapäeval loa neljanda koroonavaktsiini kasutamiseks nõrgenenud immuunsusega inimestele, olles üks esimesi riike, kes seda tegi.
Pühapäeval lisandus Iisraelis 4206 koroonapositiivset. Bennett hoiatas, et juhtude arv võib kerkida 50 000 päevas. Peaminister kutsub nii täiskasvanuid kui ka lapsi vaktsineerima.
Enam kui neli miljonit inimest Iisraelis on saanud kolm koroonavaktsiini. Ametlikult on riigis registreeritud 1,4 miljonit Covid-19 infektsiooni, sealhulgas 8244 surmajuhtumit. Iisraelis on 9,2 miljonit elanikku.